b'\n_START_ARTICLE_\nGeorge Harrison\n_START_SECTION_\nBeatlesi\n_START_PARAGRAPH_\nGeorge Harrison je u Beatlesima svirao solo gitaru i bio je dobar gitarist te puno pridonio specifi\xc4\x8dnom zvuku Beatlesa. Njegove osebujne pjesme uvr\xc5\xa1tene u neke od albuma Beatlesa uvijek su dale ekspresivnu diskurzivnost u glazbenom stilu same grupe. Od pjesama koje je sam napisao poznatije su "Taxman", "Something", "Here Comes The Sun", "While My Guitar Gently Weeps", "Long Long Long" i "Old Brown Shoe" itd.\n_START_SECTION_\nSamostalna karijera\n_START_PARAGRAPH_\nHarrisonov prvi trostruki album All Things Must Pass iz 1970. je ujedno i njegov najbolji te se uz John Lennon/Plastic Ono Band i Band on the Run Paula McCartneya smatra jednim od najboljih solo ostvarenja \xc4\x8dlanova Beatlesa nakon raspada. U tom je razdoblju imao hitove What Is Life i My Sweet Lord. Zbog ove potonje zavr\xc5\xa1it \xc4\x87e na sudu zbog optu\xc5\xbebe da je "nesvjesno kopirao" pjesmu He\'s So Fine grupe Chiffons. Nakon All Things Must Pass kvaliteta albuma (Living In The Material World, George Harrison) je postepeno opadala, da bi negdje po\xc4\x8detkom osamdesetih odustao od snimanja. _NEWLINE_Godine 1987. vratio se na scenu i top liste albumom Cloud Nine i hitom "Got My Mind Set On You". Osim toga, valja jo\xc5\xa1 izdvojiti albume za supergrupu Traveling Wilburys te posthumni album Brainwashed iz 2002. Najpoznatije pjesme iz razdoblja solo karijere su  "My Sweet Lord", "Give Me Love", "What Is Life" iz sedamdesetih, zatim "Got My Mind Set On You", posveta vremenima Beatlesa "When We Was Fab" te pjesme napisane s Wilburysima, "Handle With Care" i "End Of The Line". Preminuo je 29. studenog 2001. u Los Angelesu.'